ANEXA
la Hotărârea nr. 23  din data de 15 februarie 2024 

                                                          REGULAMENT
privind deţinerea, creşterea, întreţinerea şi circulaţia câinilor, a celorlaltor animale de companie şi a animalelor de fermă, pe raza 
comunei Mărăcineni
Capitolul I – Dispoziţii generale

Art. 1. Prezentul regulament are următoarele scopuri:

(1) Stabilirea regulilor în vederea gestionării problemei câinilor de rasă comună şi a metişilor acestora, cu şi fără stăpân, în comuna Mărăcineni. În acest sens, prezentul Regulament stabileşte:
a) Măsurile necesare în vederea mai bunei gestionări a câinilor fără stăpân;
b) Condiţiile pentru deţinerea responsabilă a animalelor în comuna Mărăcineni.

(2) Stabilirea regulilor privind deţinerea şi creşterea animalelor de fermă în gospodăriile proprii aflate pe teritoriul comuna Mărăcineni;
Art. 2. Prezentul Regulament este în conformitate cu principiile şi reglementările prevăzute în:

-Legea nr. 258 din 26 septembrie 2013 pentru modificarea şi completarea Ordonanţei de urgenţă a Guvernului nr. 155/2001 privind aprobarea programului de gestionare a câinilor fără stăpân;
-Ordonanţa de Urgenţă nr.155/2001, privind aprobarea programului de gestionare a câinilor  fără stăpân, modificată şi completată;
-Legea 227/2002 pentru aprobarea OUG 155/2001 privind aprobarea programului de gestionare a câinilor fără stăpân;
-Ordonanţa Guvernului nr. 2/2001 privind regimul juridic al contravenţiilor cu modificările şi completările ulterioare;
-Codul Civil, art. 576, 1349, 1366, 1375, 1377;

-Convenţia europeană pentru protecţia animalelor de companie, semnată la Strasbourg la 23 iunie 2003, ratificată de România prin Legea nr. 60/24.03.2004;
-Legea 205/2004, privind protecţia animalelor, modificată şi completată cu Legea nr. 9/2008;

-Hotărarea nr. 955 din 15 iunie 2004 pentru aprobarea reglementărilor-cadru de aplicare a Ordonanţei Guvernului nr. 71/2002 privind organizarea şi funcţionarea serviciilor publice de administrare a domeniului public şi privat de interes local;
-2-
-Ordonanţa de Urgenţă a Guvernului nr. 55/2002 privind regimul de deţinere al câinilor periculoşi sau agresivi cu modificările şi completările ulterioare;
-Ordinul nr. 523/31.03.2008 pentru aprobarea Normelor metodologice de aplicare a Legii nr. 205/2004 privind protecţia animalelor;
-Legea nr. 60/11.03.2003 pentru aprobarea O.U.G. 55/2002 privind regimul de detinere al câinilor periculoşi sau agresivi;
-Normele metodologice de aplicare a Ordonanţei de urgenţă a Guvernului nr. 155/2001 privind aprobarea programului de gestionare a câinilor fără stăpân, aprobată cu modificări şi completări prin Legea nr. 227/2002, aprobate prin H.G.nr.1059/11.12.2013;
-Ordinul nr.1 din 7 ianuarie 2014 pentru aprobarea Normelor privind identificarea şi  înregistrarea câinilor cu stăpân emis de Autoritatea Naţională Sanitară Veterinară şi pentru Siguranţa Alimentelor;
-Ordinul Ministrului Sănătăţii nr. 119/4 februarie 2014 pentru aprobarea normelor de igienă şi sănătate publică privind mediul de viaţă al populaţiei.
Capitolul II - Obligaţii

SECŢIUNEA A. GESTIONAREA PROBLEMEI CÂINILOR DE RASĂ COMUNĂ ŞI A METIŞILOR ACESTORA, CU ŞI FĂRĂ STĂPÂN
Art. 1. În vederea reducerii numărului câinilor fără stăpân cu scopul eradicării acestui fenomen, se vor aplica următoarele măsuri:
a) Inventarierea şi identificarea (prin microcipare) de către personal specializat a tuturor câinilor de pe domeniul public sau privat,
b) Sterilizarea câinilor cu şi fără stăpân, de rasă comună şi a metişilor acestora,
c) Responsabilizarea deţinătorilor de câini faţă de animalele proprii, în scopul prevenirii abandonului,
d) Promovarea adopţiilor câinilor fără stăpân.

Art. 2. În sensul prezentului regulament, termenii şi expresiile de mai jos au următoarele semnificaţii:
a) câine cu stăpân-orice câine identificat şi înregistrat conform prezentului regulament care aparţine unei persoane fizice sau juridice;
b)câine fără stăpân- orice câine crescut, adăpostit, ţinut pe domeniul public, în locuri publice sau în spaţiile adiacente acestora, în afara proprietăţii stăpânului sau deţinătorului acestuia, necontrolat, nesupravegheat, liber, abandonat, inclusiv cei identificaţi prin microcipare sau alt  mijloc alternativ de identificare stabilit de către Autoritatea Naţională Sanitar Veterinară şi pentru Siguranţa Alimentelor.
c)câine de rasă comună-orice câine care nu poate fi asimilat unei rase omologate;
 d)câine utilitar-orice câine folosit de unităţile de poliţie, de jandarmerie, de alte unităţi militare, de unităţile vamale, de serviciile de securitate, protecţie şi pază, de persoanele cu dizabilităţi, precum şi orice câinie folosit în caz de dezastre sau de către organizaţiile neguvernamentale în activităţile educative, terapeutice, de căutare şi salvare sau utilitare;
 e)deţinător de câine-proprietarul câinelui, precum şi orice persoană fizica sau juridică ce are în îngrijire unul sau mai mulţi câini; Prin deţinător de câine în sensul prezentului regulament, se înţelege proprietarul sau deţinătorul temporar al câinelui (deţinător temporar este persoana căreia proprietarul îi incredinţeaza răspunderea asupra câinelui şi ceea ce se numeste generic „însoţitor”).
  f)eveniment-fătarea, vânzarea, cumpărarea, pierderea, dispariţia, furtul, regăsirea, moartea unui câine, schimbarea adresei proprietarului, schimbarea proprietarului;
g)identificare-ansamblu de operaţiuni şi proceduri care au ca scop individualizarea unui animal utilizând mijloace permanente de identificare, stabilite de prezentele norme;
h)metis- animal provenit din încrucişarea a doi indivizi de rase diferite;
i)Registru de evidenţă a câinilor cu stăpân (RECS) -colecţie de informaţii aflată în gestiunea Colegiului Medicilor Veterinari, ce cuprinde datele de identificare ale animalului, evenimentelor, informaţiilor veterinare şi datele de identificare ale proprietarului, nominale, păstrate în formă electronică şi arhivate într-o bază de date;
j)sterilizare-operaţiune prin care se realizează suprimarea funcţiei reproducătoare a câinilor; sterilizarea se va realiza prin orhidectomie pentru masculi şi ovariohisterectomie pentru female;
k)vecini-proprietarii spaţiilor locative care au cel puţin un perete comun cu spaţiul locativ în care urmează să fie adăpostiţi câini;
l)animale de companie: orice animal deţinut de către om sau destinat spre a fi deţinut în special în şi pe lângă casă, pentru amuzamentul personal sau companie;
m)animal de fermă: orice animal (incluzând peşti, reptile sau amfibieni) crescut sau ţinut pentru producţia de alimente, lână, piele ori blană sau pentru alte scopuri de fermă.
n)deţinător de animale: proprietarul, persoana care deţine cu orice titlu valabil, precum şi orice persoană fizică sau juridică în îngrijirea căreia se află animalul.
Art. 3 - Obligaţiile deţinătorului de câini cu privire la identificarea prin microcipare a câinilor din comuna Mărăcineni de către medicul veterinar.
-Deţinătorul oricărui câine are obligaţia de a furniza, pe propria răspundere, informaţii corecte şi complete. Refuzul furnizării informaţiilor solicitate referitoare la  câini sau furnizarea de date eronate sau incomplete constituie contravenţie.
  -Activităţile de identificare şi microcipare a câinilor cu stăpân de pe raza comunei Mărăcineni se efectuează potrivit Ordinului ANSVSA nr. 1/2014 pentru aprobarea Normelor privind identificarea şi înregistrarea câinilor cu stăpân.
-Identificarea câinilor cu stăpân din comuna Mărăcineni este obligatorie şi costurile pentru operaţiunile şi procedurile necesare în acest scop se suportă de către deţinător.
-Realizarea identificării prin microcipare a câinilor cu stapân ce aparţin rasei comune aflaţi pe raza comuna Mărăcineni, poate fi subvenţionată, total sau parţial, cu aprobarea Consiliul Local Mărăcineni, în conformitate cu dispoziţiile legale.
-Verificarea şi identificarea electronică prin scanarea microcipului câinilor cu stăpân, se va efectua de către medicii veterinari de liberă practică, organizaţi în condiţiile legii, şi de către persoanele împuternicite de către autoritaţile cu drept de control în domeniul sanitar veterinar.
-Câinii neidentificaţi şi neînregistraţi aflaţi în spaţiile publice sunt consideraţi câini fără stăpân şi sunt trataţi conform prevederilor legislaţiei specifice în vigoare privind câinii fără stăpân.
Art. 4. Obligaţiile deţinătorului de animale cu privire la sterilizarea câinilor de rasă comună sau metişi din comuna Mărăcineni:
-Obligaţiile deţinătorului de animale cu privire la sterilizarea câinilor de rasă comună sau metişi din comuna Mărăcineni   sunt cele prevăzute în legislaţia specifică.
-Sterilizarea câinilor cu stapân ce aparţin rasei comune sau metişi aflaţi pe raza comunei Mărăcineni  poate fi subvenţionată, total sau parţial, cu aprobarea Consiliul Local Mărăcineni, în conformitate cu prevederile legale.
Art. 5. Alte obligaţii ale deţinătorilor de animale (persoane fizice sau persoane juridice) din comuna Mărăcineni şi condiţiile deţinerii acestora:
(1) În cazul deplasării câinilor în spaţiile publice pe teritoriul comunei Mărăcineni, deţinătorii acestora au obligaţia să aibe asupra lor carnetul de sănătate al câinelui, care atestă efectuarea acţiunilor sanitar-veterinare, precum şi sterilizarea, identificarea şi înregistrarea în Registrul de evidenţă al câinilor cu stăpân.
(2) Deţinătorul unui câine sau cel care se serveşte de el, răspunde de prejudiciul cauzat de animal, chiar dacă acesta a scăpat de sub paza sa, potrivit dispoziţiilor legale.
(3) Proprietarul ori deţinătorul unui câine din comuna Mărăcineni răspunde, potrivit legii, pentru încredinţarea acelui câine, unei persoane care în mod evident, datorită vârstei, constituţiei fizice, imaturităţii, ori nepriceperii sau neîndemânării vădite, ori unor boli evidente, nu poate stăpâni animalul.
(4) Deţinătorii de câini din comuna Mărăcineni au obligaţia de a lua toate măsurile necesare pentru prevenirea comportamentului canin agresiv.
(5) Dacă proprietarii sau deţinătorii temporari ai câinilor, deşi sesizaţi, nu iau măsurile necesare prevăzute la lit. a), Poliţia Locală sau reprezentantul primăriei comuna Mărăcineni, poate solicita plasarea câinelui într-un adăpost public, în cazul în care pericolul avut în vedere se menţine. Dacă în termen de 7 zile de la preluarea câinelui în adăpostul public, deţinătorul acestuia nu îşi asumă măsurile preventive, acel câine va fi considerat ca fiind fără stăpân.
(6) Se interzice cu desăvârşire amplasarea de adăposturi improvizate pentru câini, precum si creşterea sau deţinerea câinilor fără stăpân pe domeniul public din comuna Mărăcineni.
Se interzice inducerea de suferinţe câinilor, organizarea sau participarea la luptele cu câini sau abandonarea câinilor în comuna Mărăcineni.
         Deţinătorilor de câini le este interzis să dreseze un câine în scopul organizării sau participării la lupte între animale în comuna Mărăcineni. Prin abandonul câinelui se înţelege lăsarea unui câine, aflat în proprietatea şi/sau îngrijirea deţinătorului, pe domeniul public al comunei Mărăcineni, fără hrană/ adăpost/ tratament medical.
(7) Deţinătorii de câini au obligaţia de a menţine igiena în spaţiile publice, în spaţiile adiacente acestora, în holurile şi căile de acces ale spaţiilor locative în care au acces câinii, în comuna Mărăcineni.
(8) În vederea menţinerii igienei în spaţiile publice din comuna Mărăcineni, deţinătorii de câini au următoarele obligaţii:
 -să deţină mijloacele/dotările necesare colectării resturilor fiziologice (pungi/făraş/măturică sau pungi/mănuşi de unică folosinţă), în vederea colectării dejecţiilor produse de câine. După colectare, punga va fi închisă etanş şi depusă în europubela aparţinând proprietarului câinelui ori asociaţiei de proprietari din care face parte deţinătorul, sau în coşurile special amenajate pe domeniul public, după caz.
 -să nu arunce dejecţii animaliere în spaţiile publice, în spaţiile adiacente acestora, în holurile  şi în căile de acces ale spaţiilor locative unde au acces câinii.
-să nu permită animalului să urineze pe domeniul public.

(9)Deţinătorii câinilor din comuna Mărăcineni au obligaţia de a-şi însoţi şi supraveghea în permanenţă câinele când acesta se află pe domeniul public, pentru a evita reproducerea.
(10) a) Accesul câinilor în locurile publice este permis numai dacă aceştia sunt ţinuţi în lesă sau ham, iar câinii de talie mare vor purta şi botniţă.
b) Este interzis accesul câinilor în locurile de joacă pentru copii , amenajate şi semnalate corespunzător, precum şi în mijloacele de transport în comun din comuna Mărăcineni.
În mijloacele de transport, fac excepţie animalele transportate în cuşcă sau geantă de  transport.
Deţinătorul achită şi compostează şi pentru câine un bilet de călătorie, dacă ocupă un loc pe scaun.

c) Se interzice intrarea persoanelor însoţite de câini (cu excepţia câinilor utilitari), în instituţii publice, săli de spectacole sau sport, ştranduri, dacă această interdicţie este semnalizată corespunzător.
d) Se interzice lăsarea câinilor să pătrundă în aranjamentele florale şi în spaţiile verzi special amenajate pe domeniul public din comuna Mărăcineni, inclusiv în spaţiile verzi din jurul blocurilor de locuinţe.
e)Plimbatul câinilor în spaţiile publice din comuna Mărăcineni se poate face numai în zonele care nu sunt semnalizate cu indicatoare ”accesul câinilor interzis”, restricţie specificată prin inscripţionări, afişări legale, informări cu privire la normele locale aplicabile. 
 (11)  Persoanele juridice din comuna Mărăcineni care deţin câini pentru paza incintelor proprii, au obligaţia să nu permită accesul câinilor de pază în afara incintelor proprii, pe domeniul public.
(12) Deţinătorul câinelui/lor din comuna Mărăcineni are/au obligaţia de a lua toate măsurile necesare pentru păstrarea liniştii publice (prevenirea zgomotelor şi lătrăturilor).
(13) Este interzisă deţinerea şi/sau creşterea câinilor pe domeniul public situat în/în jurul imobilelor de locuit.
   (14)  Persoanelor fizice din comuna Mărăcineni li se interzice să hrănescă animale pe domeniul public al comunei Mărăcineni,
   (15)  Asociaţiile de proprietari pot stabili, dacă e cazul, cuantumul sumei care este necesară pentru asigurarea şi menţinerea curăţeniei în imobil, datorată prezenţei animalului în spaţiile comune.
   (16) Deţinătorii de câini din comuna Mărăcineni au următoarele obligaţii:

a)Să asigure amplasarea adăpostului pentru creşterea câinelui/câinilor astfel încât să nu producă poluarea mediului sau disconfort de orice fel vecinilor.
b)Să asigure afişarea la loc vizibil, la intrarea într-un imobil sau la uşa de acces în proprietate, a unei plăcuţe de avertizare cu inscripţionarea “Câine periculos” sau “Atenţie câine rău”, după caz.
 (17) În caz de deces a câinelui, deţinătorul poate anunţa poliția locală Mărăcineni, în vederea ridicării cadavrului câinelui. Costurile privind ridicarea cadavrului vor fi suportate de către proprietar.
(18) În cazul în care câinele a provocat traume oamenilor sau altor animale domestice, deţinătorul de câini din comuna Mărăcineni are obligaţia de a anunţa urgent şi de a prezenta câinele autorităţilor competente, respectiv medicului veterinar de liberă practică.
 (19)  Deţinătorii de câini din comuna Mărăcineni, în spaţiile special amenajate (împrejmuite cu gard) şi semnalate ca atare, unde câinii au acces fără botniţă şi lesă, au obligaţia să le utilizeze corespunzător, să nu provoace distrugeri de orice fel dotărilor aferente acestora şi să respecte conform legii, programul (intervalul orar) în care aceste spaţii pot fi utilizate.
  (20) a) La găsirea unui câine pierdut, persoanele care l-au găsit au obligaţia de a anunţa, în 24 de ore, Poliţia Locală  din comuna Mărăcineni, în vederea depistării şi anunţării deţinătorului. Anunţul poate fi făcut în scris în timpul programului de lucru al primăriei comunei Mărăcineni  sau telefonic permanent, la numărul de telefon al Poliției locale Mărcineni :0759036222
          b) Deţinătorul care a pierdut câinele, are obligaţia de a anunţa această împrejurare, în 24 de ore, la Poliţiei  Locale Mărăcineni la nr.0759036222
 (21) Deţinătorul de animale are obligaţia să asigure, în funcţie de nevoile etologice, specie, rasă, sex, vârstă şi categorie de producţie, un adăpost corespunzător, hrană şi apă suficiente, posibilitatea de mişcare suficientă, îngrijire şi atenţie, precum şi asistenţă medicală.
SECŢIUNEA B. DEŢINEREA ŞI CREŞTEREA ANIMALELOR DE FERMĂ

Art. 1. Creşterea animalelor de fermă este permisă pe raza comuna Mărăcineni, cu respectarea strictă a prevederilor Ordinului Ministrului Sănătăţii nr. 119/4 februarie 2014 pentru aprobarea normelor de igienă şi sănătate publică privind mediul de viaţă al populaţiei.


Capitolul III - Sancţiuni

Art. 1

(1) Contravenţii:

Constituie contravenţii nerespectarea următoarelor prevederi din prezentul regulament şi se sancţioneză astfel:
a) Refuzul furnizării personalului de specialitate,medici veterinari a informaţiilor solicitate referitoare la  câinii cu stăpân sau furnizarea de date incomplete/eronate se sancţionează cu  amendă de la 100 la 500 lei;
b) nerespectarea obligaţiilor prevăzute la art. 5, alin. 5, 7, 8, 9, 10, 11, 12, 13, 14, 19 şi 20- cu amendă de la 500 la 1000 lei pentru persoanele fizice şi de la 1000 lei la 2000 lei pentru persoanele juridice.
(2) Constatarea contravenţiilor şi aplicarea sancţiunilor contravenţionale se realizează de agenţii constatatori din cadrul Poliţiei Locale a comuna Mărăcineni sir alţi împuterniciţi ai Primarului comuna Mărăcineni,în urma sesizării acestora de către medicii veterinari sau de către persoanele care au suportat traume în urma interacțiunii cu animalele nesupravegheate.

